বাংলাদেশর ৱাইসাঙনির লালফাম (বাংলা ঠারে: মুক্তিযুদ্ধ Muktijuddho)) অসিলতা ১৯৭১ মারিত। ১৯৭১ মারির মার্চ মাহার ২৫ তারিকেত্ত ডিসেম্বর মাহার ১৬ তারিক পেয়া চলেসিল যুদ্ধ এহার মাধ্যমে বাংলাদেশ পাকিস্তানরাঙতো স্বাধীনতা পাসিলা। বাংলাদেশর ৱাইসাঙনির লালফামলো মাততে গেলেগে নিয়াম য়ারিগর মাহি মাতানি লাগের। লালফাম এহানরে বলিপাতার বিরুদ্ধে সলপাতার লালফামহান মাতানি য়াকরের। ১৯৭১সালর আগে বাংলাদেশ বুলিয়া দেশ আহানর অস্তিত্ব নেয়সিল। উবাকা বাংলাদেশ আসিলতা ইমে পাকিস্তানর প্রদেশ আহান। নাঙহান আসিলতা পূর্ব পাকিস্তান, বারো এবাকার পাকিস্তান এহার নাঙহান আসিলতা পশ্চিম পাকিস্তান। মারি ১৯৪৭ এ দেশভাগ অলির সমেয়ত শিচ্চিল ধর্মহার মাতুং ইলয়া লিশিং মাইল দুরেইর দেশ দুহানরে আকহান দেশ বুলিয়া খেইকরানি অসিল। পুর্ব পাকিস্তানর হাবি শাসন বারো মাককগি আসিলাতা পশ্চিম পাকিস্তানেত্ত। পয়লাকাতই পাকিস্তানর শাসকগোষ্ঠী এতাই তানুর একদারিয়া নীতি দেহুয়ানি অকরলা।তানুর অত্যাচার নির্যাতন খাংকরে নারিয়া পুর্ব পাকিস্তানর হাবি মানু বারো সামরিক বাহিনী আকপেই অইলা বার ভারতর পাংলাকলো মুক্তিবাহিনী বুলিয়া যোদ্ধা দল আহান হংকরলা। মুক্তিবাহিনীয়ে ইস্ট বেঙ্গল রেজিমেন্ট, ইস্ট পাকিস্তান পুলিশ, ইস্ট পাকিস্তান রাইফেলস বারো আর আর সামরিক বেসামরিক গ্রুপর লগে তিলয়া পশ্চিম পাকিস্তানর লগে যুদ্ধ করলা। যুদ্ধত নিয়াম প্রাণহানি বারো ক্ষযক্ষতি অইল। নয় মাহা যুদ্ধর পিসেদে ১৯৭১ সালর ১৬ ডিসেম্বর তারিকে পশ্চিম পাকিস্তানর সেনাবাহিনীয়ে পরাজয় বরন বারো আত্মসমর্পন করলা। এসাদে বিশ্বর মিমাঙে বাংলাদেশ বুলিয়া দেশ আহানর জরম অইল।